Page:King Alfred's West-Saxon Version of Gregory's Pastoral Care (2).djvu/444

Hatton MS.] hi wæren aðwægene ðæra scylda mid ðære hreowsunga, gif hi færlecor syngoden únbeðohte. Ac hi beoð ðæs ðe lator ðe hi oftor ymbðeahtiað; forðæm, gif ðæt mod eallunga ær ne forsawe ða ecan edlean, ðonne ne gesirede hit nó ðæt hit ðurhtuge swelce synne. Swa micel toscead is betwuh ðære beðohtan synne, ðe mon longe ymbsireð, & ðære ðe mon færlice ðurhtieð; swa ðætte se se ðe ða synne gesireð, ægðer ge gesyngað, ge eac syððan hwilum on ormodnesse gewit. Forðæm ne tælde Dryhten ða twa scylda gelice. Ðæt he cy(ð)de, ða he cwæð ðurh Ieremias ðone witgan: Healdað eow ðæt ge ne ónælen min ierre mid eowrum searwum, ðæt ge hit ne mægen eft adwæscan. Be ðæm ilcan he cwæð eft ierrenga ðurh ðone ilcan witgan, he cwæð: Ic wrice on eow æfter eowrum geðeahte. Ðy ne wricð Dryhten nó gelice ða gesiredan synne & ða færlice ðurhtogenan, forðæm sio gesirede syn bið ungelic eallum oðrum synnum. Ac sio ðe hrædlice ðurhtogen bið, sio bið hwilum for giemeleste, hwilum for úntrymnesse modes oððe lichoman. Sio ðonne ðe longe gesired bið, sio cymð symle of yflum ingeðonce. Be ðæm wæs gecweden swiðe ryhte ðurh ðone psalmscop on ðære heringe ðæs eadgan weres, & on ðæm forman psalme, hit is gecweden ðæt he nó ne sæte on ðæm wólberendan setle. Forðæm wæs ðis gecweden ðe hit is swiðe gewunelic ðætte domeras & rice menn ón setelum sitten. Se ðonne sit on woles setle, se ðe yfel wyrcð mid geðeahte. & se sít eac ón wólberendum setle, se ðe gesceadwislice tocnawan con gód & yfel, & ðeah geleornað ðæt he deð ðæt yfel. Se sit, swelce he sitte on ðæm stole ðæs forhwierfdan gemotes, se ðe hine úpáhefeð ón [ða] ofermetto swelcre unryhtwisnesse ðætte he fullfremme hwelc yfel huru ðurh geðeaht. Forðæm swa micle swa se bið beforan ðe on ðæm stole sitt ðæm oðrum ðe ðær ymb stondað, swæ bið sio sýn ðe longe ær geðoht bið, & ðonne ðurhtogen, ofer ða ðe færlice geðoht bið, & ðonne ðurhtogen. Forðæm sint to manianne ða ðe lange ymbsieriað ðæt hi ongieten hu micel wite hi sculun habban beforan ðæm oðrum, forðæmðe hi nú nyllað bion ðara synnfullena geferan, ac willað bion hira ealdormenn.